**Kivonat**

**Készült:** Fehérgyarmat Város Önkormányzata Képviselő-testületének 2019. augusztus 29-én megtartott **nyilvános** ülésének jegyzőkönyvéből

**FEHÉRGYARMAT VÁROS ÖNKORMÁNYZATA**

**KÉPVISELŐ-TESTÜLETÉNEK**

**13/2019.(IX.02.)**

**önkormányzati rendelete**

Az EFOP-1.3.5-16-2017-00112 számú „Humán szolgáltatások fejlesztése Fehérgyarmaton és térségében” című pályázathoz kapcsolódó ösztöndíjról

Fehérgyarmat Város Önkormányzata Képviselő-testülete az Alaptörvény 32. Cikk (2) bekezdésében meghatározott eredeti jogalkotási feladatkörében eljárva a Képviselő-testület Szervezeti és Működési Szabályzatáról szóló 14/2014.(X.27.) önkormányzati rendelet 1. melléklete I/1/k. pontjában biztosított véleményezési jogkörében eljáró Intézmény-felügyeleti, Szociális, Közművelődési és Sport Bizottság , a Képviselő-testület Szervezeti és Működési Szabályzatáról szóló 14/2014. (X.27.) önkormányzati rendelet 1. melléklete III/1/a. pontjában biztosított véleményezési jogkörében eljáró Ügyrendi Bizottság véleményének kikérésével a következőket rendeli el:

I. Fejezet

Általános rendelkezések

1. A rendelet hatálya

1. §

(1) A rendelet hatálya kiterjed az EFOP-1.5.3-16-2017-00112 számú, „Humán szolgáltatások fejlesztése Fehérgyarmaton és térségében” című pályázat keretében Fehérgyarmat közigazgatási területén lakóhellyel vagy tartózkodási hellyel rendelkező, hazai középiskolai intézményben (hat és nyolc évfolyamos képzés esetén 9. évfolyamtól) tanulói jogviszonnyal rendelkező, magyar állampolgárságú természetes személyre (továbbiakban: pályázó) aki:

a. hátrányos helyzetű vagy halmozottan hátrányos helyzetű,

b. tartós betegség miatt emelt összegű családi pótlékra jogosult,

c. aki szociálisan rászorult

(2) Kiskorú vagy egyébként korlátozottan cselekvőképes, valamint cselekvőképtelen pályázó nevében a törvényes képviselője jár el.

2. Értelmező rendelkezések

2. §

E rendelet alkalmazásában:

1. hátrányos helyzetű, halmozottan hátrányos helyzetű : a gyermekek védelméről és a gyámügyi igazgatásról szóló 1997. évi XXXI. törvény 67/A. § (1) és (2) bekezdése szerintiek;

2. szociálisan rászorult : az akinek a családjában egy főre eső havi nettó jövedelem nem haladja meg az öregségi nyugdíj mindenkori legkisebb összegének háromszorosát.

II. Fejezet

Ösztöndíj támogatás feltétele, elbírálása

3. Az ösztöndíj támogatásra való jogosultság feltételei, mértéke és tartama

3. §

(1) Ösztöndíj támogatásban nem részesülhet az a pályázó akinek tanulmányi átlaga félévkor vagy év végén nem éri el a 3.51-os átlagot ( magatartás és szorgalom jegy nélkül számolva)

(2) A  ösztöndíj összege a 2019/2020-as tanévben szeptembertől júniusig terjedő 10 hónapos időtartamra havi 5.000,- Ft.

(3) Az ösztöndíj folyósítása 2 részletben történik. Az első részlet kifizetésre az első féléves tanulmányi eredmény igazolását követően 2020. február 15-ig kerül sor. A második részlet kifizetésre a második féléves tanulmányi eredmény igazolását követően 2020. július 15-ig kerül sor.

(4) Amely félévben a tanulmányi átlag nem éri a 3.51-os átlagot a pályázó arra a félévre ösztöndíj támogatásra nem jogosult.

(5) Az Önkormányzat az ösztöndíj forrását az EFOP-1.5.3-16-2017-00112 számú, „Humán szolgáltatások fejlesztése Fehérgyarmaton és térségében” című európai uniós projekt terhére biztosítja.

(6) Az ösztöndíjat az Önkormányzat utalja át, továbbá viseli a folyósítással kapcsolatban felmerülő költségeket.

III. Fejezet

Eljárási szabályok

4. Pályázati felhívásra vonatkozó szabályok

4. §

(1) Az ösztöndíjra vonatkozó pályázati felhívást a polgármester teszi közzé 2019. szeptember 30-ig.

(2) A pályázati felhívás az Önkormányzat honlapján, valamint közösségi oldalán kerül megjelentetésre.

5. §

(1) A pályázati felhívás legalább a következőket tartalmazza:

* a pályázók körének pontos megjelölését,
* az elnyerhető ösztöndíj összegét, időtartamát és feltételeit,
* a pályázat benyújtásának módját és határidejét,
* a pályázat elbírálásának rendjét és határidejét,
* a maximálisan támogatható pályázatok számát,
* a rendelkezésre álló forrás keretösszegét,
* tájékoztatást arról, hogy a pályázó a pályázat benyújtásával hozzájárul ahhoz, hogy a benyújtott pályázatában megjelölt személyes adatait a pályázatot kiíró az ösztöndíjpályázat lebonyolítása és a támogatásra való jogosultság ellenőrzése céljából, valamint a pályázat során felmerülő egyéb kötelező adatszolgáltatáshoz kapcsolódóan is az ösztöndíj időtartama alatt azt kezelje, arról nyilvántartást vezessen,
* hogy a középiskola a tanulói jogviszonyáról a Képviselő-testületnek tájékoztatást nyújtson.

(2) Pályázni a pályázati felhíváshoz csatolt pályázati űrlap benyújtásával az abban meghatározott, kötelező dokumentumok csatolásával lehet.

(3) A pályázati űrlaphoz csatolni kell:

* iskolalátogatási igazolás (tanulói jogviszony-igazolás),
* a szociális rászorultság igazolására a családban jövedelemmel rendelkezők jövedelem igazolását,
* tartós betegség miatt emelt összegű családi pótlékra jogosultság esetén a folyósítás igazolását,

5. Pályázatok benyújtása

6. §

(1) A pályázatokat egy eredeti példányban postán vagy személyesen kell benyújtani úgy, hogy az a pályázati felhívásban rögzített időpontig megérkezzen a Fehérgyarmati Polgármesteri Hivatalba.

(2) A pályázati határidőt követően beérkezett pályázatok érvénytelenek.

(3) A hiányosan vagy nem megfelelően kitöltött pályázati űrlap javítására, a hiányzó mellékletek benyújtására a pályázatok benyújtására nyitva álló határidő leteltét követően egy alkalommal a hiánypótlási felhívásban megjelölt határidő leteltéig van lehetőség. A hiánypótlási határidő elmulasztása jogvesztő.

6. A pályázatok elbírálása

7. §

(1) Az ösztöndíj odaítéléséről a Képviselő-testület 2019. november 30-ig dönt, és döntéséről levélben értesíti a pályázókat.

(2) A Képviselő-testület a határidőben benyújtott, formailag megfelelő pályázatokat megvizsgálja és meghatározza a támogatásra valamint az elutasításra javasolt pályázatok körét. Az ösztöndíjra vonatkozó jogosultság megszűnése esetén felszabaduló támogatási keret felhasználására tartaléklistát képez jelen rendeletben meghatározott pályázatértékelési szempontok figyelembevételével.

(3) Az ösztöndíj megítélésénél sorrendiséget jelentő szempontok, amennyiben a pályázó:

1. hátrányos helyzetű, vagy halmozottan hátrányos helyzetű
2. tartós betegség miatt emelt összegű családi pótlékra jogosult,
3. szociálisan rászorult, az alacsonyabb egy főre eső jövedelem

(4) A Bíráló bizottság dönthet úgy, hogy a pályázati felhívásban meghatározott maximálisan támogatható pályázatnál kevesebb pályázatot támogat.

7. Az ösztöndíjszerződés megkötése, tartalma

8. §

(1) A támogatásban részesülő pályázóval polgármester a döntést követő 15 napon belül ösztöndíjszerződést köt.

(2) A  ösztöndíjszerződés legalább a következőket tartalmazza:

1. a szerződő felek azonosító adatait,
2. az ösztöndíj forrását,
3. az ösztöndíj összegét,
4. az ösztöndíj folyósításának módját és ütemezését,
5. a támogatottat terhelő kötelezettségeket,
6. az e rendeletben, valamint az ösztöndíjszerződésben vállalt kötelezettségek megszegésének esetén alkalmazandó, az ösztöndíj visszafizetésére vonatkozó szabályokat,

8. Az ösztöndíjban részesülő személy kötelezettsége

9. §

Köteles az ösztöndíjban részesülő a támogatási szerződés időtartama alatt:

1. tanulói jogviszonya folyamatos fenntartásával tanulmányait megszakítás nélkül folytatni,
2. az ösztöndíj folyósítását érintő változásról haladéktalanul (de legkésőbb 5 napon belül) írásban értesíteni a Támogatót,
3. állandó lakhelyén vagy képzési helyén igazoltan közösségi szolgálatot teljesíteni (A nemzeti köznevelésről szóló 2011. évi CXC. törvény 4. § 15. pont alapján: közösségi szolgálat: szociális, környezetvédelmi, a tanuló helyi közösségének javát szolgáló, szervezett keretek között folytatott, anyagi érdektől független, egyéni vagy csoportos tevékenység és annak pedagógiai feldolgozása) vagy igazoltan önkéntes munkát végezni,
4. a ösztöndíjszerződés megszűnéséig az Önkormányzattal együttműködni.

9. A ösztöndíj megszüntetése és visszafizetése

10. §

(1) Az ösztöndíjra való jogosultságot meg kell szüntetni, és a támogatottat a folyósított  ösztöndíj teljes összegének vagy arányos részének 30 napon belül történő visszafizetésére kell kötelezni, ha a támogatott:

1. tanulói jogviszonya megszűnik,
2. együttműködési, valamint adatszolgáltatási kötelezettségének határidőben nem tesz eleget, és mulasztását az Önkormányzat erre irányuló – a mulasztás jogkövetkezményét is megjelölő – felszólításának kézhezvételétől számított 15 napon belül sem pótolja,
3. a pályázati eljárás során valótlan adatot közölt vagy az Önkormányzatot bármilyen módon megtévesztette, vagy
4. az ösztöndíjra való jogosultság megszüntetését bármely okból kéri.

(2) Az ösztöndíj megszüntetéséről és a visszafizetésének elrendeléséről a Képviselő-testület dönt

IV. Fejezet

Záró rendelkezések

11. §

Jelen rendelet a kihirdetését követő napon lép hatályba, és 2020. augusztus 31-én hatályát veszti.

**/Dr.** **Péter Csaba s.k./ /dr. Kovács Attila s.k./**

**polgármester jegyző**

A kivonat hiteles:

Fehérgyarmat 2019. augusztus 29.